3
1 ይኬ፥ ይን ክርስቶሳራ Ꮉይቆፓ ደንድዳን ፋና፥ ጾዛፓ ምዛቅ ዛላራ በትደ ክርስቶሳ የዘ በስተ፥ ሳሎ የዘ ባዝ ኮዮተ። + 2 ሳሎ የዙንꬃላ አፋ ይን ቆፍቶ ጋዶተ ፋትን ሳአ የዘባዛላ አፋ ጋድፐተ። 3 ይን Ꮉይቆራ ሻክንትደ ፋና Ꮉና አላመ ናጋራ ኦቻፓ ሻክንትዳ። ይን ደእታ ክርስቶሳር ዎላ ጾዘ ግዳ አችንትዳ። 4 ይንትስ ደኦ ማቅደ ክርስቶሳ ቆንጭዘ ዎደ የ ዎደ ይንትን ኤራ ቦንቾር ቆንጮዳ።
5 ይኒ ግሾ፥ ይን ግዳ የዘ አላመ አሞትꬅቶ ዎꬎተ። የንስን ኦላለ፥ ቱናትꬅ፥ ኦላሎደስ አሙ፥ ኤቃ ጎይኖ ፋና ማቅደ ቂር። 6 Ꮉንስ ባጋራ ጾዘ ባድꬅ ኪትንቶሰ አሳላ አፋ የኦዳ። 7 ይንትን ዛጋ ይና ኢታ ኦግተ Ꮉንትተራ Ꮉንሳና ኦችተራ የሻ።
8 Ꮉተ ይን Ꮉንሳና ባድꬅ፥ እጻ፥ ካች፥ ዝግርስ፥ ቦርስዘ ኦሄ ይንታፓ Ꮉሶተ። 9 ጋልአ አሞትꬅቶ እ ኦችትራ ይንታፓ ጋርደ ግሾ ፈተ ፈተስ ዎርድꬍፐተ።+ 10 ጾዘ መꬎ አዝዘ፥ ኤራትꬃራ ላምንትደ ክለ Ꮉኖትꬅ ማኦተ። + 11 Ꮉና ክለ መትꬅተ፥ ግርኬ አስ ዎይ አይሁደ አስ፥ ጋራዝንትደ ዎይ ጋራዝንትካይዘ፥ ባርባረ አስ * ዎይ እስኩተ አስ † አሮ ዎይ ቦንቾ አስ ባያ። ክርስቶሳ ኡባ፤ ኤ ኡባነ የነ።
12 ይኒ ግሾ፥ ጾዛራ ዶርንትደ አስ ፋና ጌሹንꬃናን ካꬍንትዱንꬃና ማቂ፥ ማሮትꬅ፥ ኬሃትꬅ፥ አሽከትꬅን ዳንዳአ ማኦተ። + 13 ፈታይ ፈታ ዳንዳኦተ። ኦደን ላገ ቆህደ የዝኮ ኤስ አቶ ጋኦ። ላꬂ ይንትስ አቶ ጋእዳን ጋራ ይንትን ዎልስ አቶ ጋኦተ። + 14 ይና ኡባንላ አፋ ኡባኖ ፈትላ ሺሺ አጭዘ ሲቆ ማኦተ። 15 ጾዚ ይንታና ፈቲ አስ ማህ ጼግዳና፥ ሳሮትꬅስ ማቅደ ግሾ ክርስቶሳ ሳሮትꬅታ ይን ዎዝንቶ አሆ፤ ጋላትዙንꬃናን ማቆተ።
16 ክርስቶሳ ቃላ ይን ዎዝንተ ኩሚ የዞ። ጭንጫትꬅ ኡባ ፈተ ፈታያ ታማርሶተን ዞሮተ። ማዝሙረራ፥ ናሸራ አያና የꬃራ ጾዛ ዎዝናፓ ጋላትተራ የጾተ። + 17 ጾዘ አዳይ የሱሳ ባጋራ ጋላትተራ ይን ኦህንትዘባዝ ዎይ ኦችዘባዝ ኡባ ላꬄ የሱሳ ሱንꬅተ ኦቾተ።
አማንዘ አስ የስ ዎጋ
18 ማቹንꬆ፥ አማንዘ አስስ በዝዘ ባዝ ማቅደ ግሾ ይን አዝኑንꬅስ አቆተ። +
19 አዝኑንꬆ፥ ይን ማቹንꬃና ካꬎተ፤ ኡንትስ ኢትፐተ። +
20 ናኡንꬆ፥ ይንታና የልዱንꬅስ ኡባ ባዛ ኪትንቶተ፤ ይና ላꬂ ኡፋይስዘ ባዝ። +
21 አዱንꬆ፥ ይን ናኡንꬅ ኡፋይስ ጋቻመ ጋር ኡንታና ዥልዝፐተ። +
22 አሩንꬆ፥ ሳአ ይንትስ ላꬂ ማቅዱንꬅስ ኡባ ባዛ ኪትንቶተ። ላꬂ ቦንችተራ ሉለ ዎዝናፓ ኪትንቲ ኡንታና ኡፋይሶተ ፋትን አስ ቦኦ ጋእ ኦችፐተ። + 23 ይን ኦችዘ ኦችቶ ኡባ አስስ ማቅካይዝን ላꬅስ ኦችዘ ፋና ዎዝናፓ ኦቾተ። 24 ላꬃፓ ላታ ዎይቶ ይን ኤኮዳኖ ኤሮተ፤ ይን ላꬄ ክርስቶሳስ ኦቻነ። 25 ጾዚ አስ ስኖ ብእ ፍርዶሰ ግሾ ኦደን ኢታ ኦቻ ኦችኮ ፋ ኢታ ኦችት ግሾ ኩሸ ማሄ ኤኮዳ። +
+ 3:1 ማዝ. 110:1 + 3:9 ኤፈ. 4:22 + 3:10 መꬎ 1:26፤ ኤፈ. 4:24 * 3:11 ባርባረ አስ፦ ጋዛና ታማርካይዛ ዎይ ኤሮሳ ዎይ የልንትደፓ ስእ ጋእ የዘ አስ ጋኤ። † 3:11 እስኩተ አስ ጋዛና ዎዝና ምንꬅ አስ ዎይ ዎዝና ኢታ አስ ጋኤ + 3:12 ኤፈ. 4:2 + 3:13 ኤፈ. 4:32 + 3:16 ኤፈ. 5:19-20 + 3:18 ኤፈ. 5:22፤ 1 ጴጥ. 3:1 + 3:19 ኤፈ. 5:25፤ 1 ጴጥ. 3:7 + 3:20 ኤፈ. 6:1 + 3:21 ኤፈ. 6:4 + 3:22 ኤፈ. 6:5-8 + 3:25 ኤፈ. 6:5-8